和彥沖三日飲
作者：胡寅
朝代：宋

paragraphs: 名園直萬金，一頃連芳蔭。
秀巒千尋矗，石井百尺深。
花殘尚聞鶑，林勝不留鵀。
時來覓清暑，却扇凉沉沉。
三盃有道通，萬戶無法禁。
平生師洙泗，正爾戒已甚。
相彼無漏學，亦復忌疏滲。
紅顔不肯駐，白髮來寖寖。
洗心聆妙語，至味良足飲。
常聞麗澤兌，美潤相灌浸。
淡交那甘壞，諒直靡讒譛。
此歡屬吾輩，端匪異人任。
又憐囁嚅子，有口終自噤。
不若更歌呼，醉挽溪流枕。